**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразумa између Владе Републике Србије и Владе Републике Габон о сарадњи у области науке, технологије, образовања и културесадржан је у члану 99. став 1. тачка 4. Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Иницијативу за потписивање Споразумa између Владе Републике Србије и Владе Републике Габон о сарадњи у области науке, технологије, образовања и културе покренула је габонска страна са жељом да се учврсти и надогради сарадња у наведеним областима.

Потписивањем новог споразума ставља се ван снаге и замењује Конвенција о научној, техничкој и културној сарадњи потписана између Владе Социјалистичке Федеративне Републике Југославије и Владе Републике Габон, 3. марта 1979. године у Либревилу и ствара се нови правни оквир за реализацију билатералне сарадње на савремен начин, уз уважавање обостраних интереса, реалних потенцијала и актуелних тенденција у области науке, технологије, образовања и културе.

На основу овог Споразума могу се закључивати периодични програми сарадње који би допринели конкретизацији сарадње у областима науке, технологије, образовања и културе, чиме би се омогућило унапређење укупних билатералних односа између двеју земаља у овим областима.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Финансијска средства из буџета Републике Србије за Споразумом предвиђене активности у надлежности Министарства културе, обезбеђена су Законом о буџету Републике Србије за 2023. годину („Службени гласник PC”, број 138/22), на разделу 29 - Министарство културе, глава 29.0, програм 1205 - Међународна културна сарадња, пројекат 0006 - Билатерална сарадња и међународна културна размена, економска класификација 424 - специјализоване услуге, у износу од 1.000.000,00 динара.

Приликом израде предлога финансијског плана за 2024. годину и наредне године. водиће се рачуна да се, у оквиру лимита који за сваког буџетског корисника утврђује Министарство финансија, планирају средства у истом износу за ове намене.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

Финансијска средства за потписивање периодичних програма који могу уследити на основу Споразума, биће обухваћена у финансијским плановима носилаца и учесника активности, а планирање и обезбеђење ће се вршити у складу са билансним могућностима буџета Републике Србије и лимитима одређеним од стране Министарства финансија.